CELEX: 52019PC0461
Language: fi
Date: 2019-09-04
Title: Ehdotus NEUVOSTON ASETUS unionin yleisen talousarvion toteuttamista ja rahoitusta vuonna 2020 koskevista toimenpiteistä Yhdistyneen kuningaskunnan unionista eroamiseen liittyen

EUROOPAN KOMISSIO
            Bryssel 4.9.2019
            COM(2019) 461 final
            2019/0186(APP)
            Ehdotus
            NEUVOSTON ASETUS
            unionin yleisen talousarvion toteuttamista ja rahoitusta vuonna 2020 koskevista toimenpiteistä Yhdistyneen kuningaskunnan unionista eroamiseen liittyen
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               Yhdistynyt kuningaskunta on päättänyt erota Euroopan unionista, ja se on ilmoittanut tästä Euroopan unionista tehdyn sopimuksen, jäljempänä ’SEU-sopimus’, 50 artiklassa vahvistetun menettelyn mukaisesti. Yhdistyneen kuningaskunnan esittämän pyynnön johdosta Eurooppa-neuvosto (50 artikla) suostui 11. huhtikuuta 2019
                  1
                pidentämään edelleen
                  2
                SEU-sopimuksen 50 artiklan 3 kohdassa määrättyä määräaikaa 31. lokakuuta 2019 saakka. Ellei Yhdistynyt kuningaskunta ratifioi erosopimusta 31. lokakuuta 2019 mennessä tai pyydä kolmatta pidennystä, joka edellyttäisi Eurooppa-neuvoston (50 artikla) yksimielistä hyväksyntää, SEU-sopimuksen 50 artiklan 3 kohdassa tarkoitettu määräaika päättyy tuona päivänä. Siinä tapauksessa Yhdistyneestä kuningaskunnasta tulee 1. marraskuuta 2019 alkaen kolmas maa ilman sopimusta, jolla varmistettaisiin hallittu eroaminen. Komissio katsoo edelleen, että paras tulos saavutetaan, jos Yhdistyneen kuningaskunnan eroaminen unionista tapahtuu hallitusti erosopimuksen perusteella.
            
            
               Tiedonannossa Yhdistyneen kuningaskunnan eroamista Euroopan unionista koskevien varautumistoimenpiteiden valmistelun tilanne
                  3
               , joka annettiin 12. kesäkuuta 2019, muistutettiin, että kaikkien toimijoiden on jatkettava valmistautumista kaikkiin mahdollisiin tuloksiin, mukaan lukien sopimukseton ero, Eurooppa-neuvoston (50 artikla) koko prosessin ajan korostaman lähestymistavan mukaisesti. Tiedonannossa todettiin, että komissio seuraa kuitenkin edelleen poliittista kehitystä ja arvioi, onko tähän mennessä hyväksyttyjen toimenpiteiden voimassaoloa tarpeen jatkaa. Varautumiskehys, josta säädetään yleisen talousarvion toteuttamiseen ja rahoitukseen vuonna 2019 liittyvistä toimenpiteistä ottaen huomioon Yhdistyneen kuningaskunnan eroaminen unionista 9 päivänä heinäkuuta 2019 annetussa neuvoston asetuksessa (EU, Euratom) 2019/1197
                  4
               , ulotetaan tässä ehdotuksessa vuoteen 2020. Tässä ehdotuksessa vahvistetaan säännöt, jotka koskevat yhtäältä unionin ja toisaalta Yhdistyneen kuningaskunnan sekä sen tuensaajien välisiä suhteita talousarvion rahoituksen ja toteuttamisen osalta vuonna 2020. 
            
            
               Siitä asti, kun Yhdistynyt kuningaskunta ilmoitti eroaikomuksestaan, Euroopan unioni on johdonmukaisesti todennut, että unionin ja Yhdistyneen kuningaskunnan on täytettävä velvollisuutensa, jotka perustuvat Yhdistyneen kuningaskunnan unionijäsenyyden kokonaiskestoon. Tästä periaatteesta muistutettiin 29. huhtikuuta 2017 annetuissa Eurooppa-neuvoston päätelmissä, ja se näkyy erosopimuksen
                  5
                johdannossa. Erosopimuksen puuttuminen eroamispäivänä ei vaikuta periaatteen soveltamiseen.
            
            
               Sopimuksettomassa erossa unionin ja Yhdistyneen kuningaskunnan talousarviosuhteet jäisivät ilman sovittuja oikeudellisia järjestelyjä. Tällainen oikeudellinen tyhjiö aiheuttaisi huomattavaa epävarmuutta ja vaikeuksia, jotka koskisivat unionin vuosien 2019 ja 2020 talousarvioiden toteuttamista, kaikkia brittiläisiä edunsaajia ja joissakin tapauksissa myös edunsaajia muissa jäsenvaltioissa. Tässä ehdotuksessa esitetään varautumistoimenpiteet kyseisen tilanteen varalta komission kokonaislähestymistavan mukaisesti.
            
            
               Eron jälkeen perussopimuksia ja johdettua oikeutta ei sovelleta Yhdistyneeseen kuningaskuntaan. Yhdistynyt kuningaskunta tai Yhdistyneeseen kuningaskuntaan sijoittautuneet yhteisöt eivät enää saa rahoitusta unionin ohjelmista, ellei EU:n meno-ohjelmia koskeviin säädöksiin sisällytetä kolmansien maiden osallistumista koskevia säännöksiä. 
            
            
               Tämän ehdotuksen tarkoituksena on ulottaa asetukseen (EU, Euratom) 2019/1197 perustuva varautumiskehys vuoteen 2020 ja näin välttää tai ainakin minimoida merkittävimmät EU:n meno-ohjelmien ja muiden toimien tuensaajiin kohdistuvat häiriöt eroajankohtana ja vuoden 2020 loppuun asti. Tällä odotetaan myös helpotettavan taloudellisen selvitysratkaisun saavuttamista unionin ja Yhdistyneen kuningaskunnan välillä.
            
            
               Ehdotettu varautumiskehys antaa mahdollisuuden säilyttää koko vuoden 2020 ajan Yhdistyneen kuningaskunnan ja Yhdistyneen kuningaskunnan yhteisöjen kelpoisuus saada unionin rahoitusta ennen eroamispäivää tehtyjen tai asetusta (EU, Euratom) 2019/1197 soveltaen eroamispäivän jälkeen vuonna 2019 tehtyjen oikeudellisten sitoumuksien nojalla. Edellytyksenä tälle on, että Yhdistynyt kuningaskunta tekee kirjallisen sitoumuksen osallistumisestaan vuoden 2020 talousarvion rahoittamiseen tämän ehdotuksen ehtojen mukaisesti. Lisäksi Yhdistyneen kuningaskunnan olisi sitouduttava kirjallisesti hyväksymään valvontatoimet ja tarkastukset, jotka kattavat ohjelmien tai toimien toteuttamisen koko keston. Unionin taloudelliset edut suojataan näillä ehdoilla.
            
            
               Yhdistynyt kuningaskunta ja Yhdistyneen kuningaskunnan yhteisöt sekä ne muiden jäsenvaltioiden yhteisöt, joiden tukikelpoisuuteen Yhdistyneen kuningaskunnan ero vaikuttaa, hyötyvät edelleen unionin talousarviosta tämän ehdotuksen ehtojen mukaisesti. Tämä vähentäisi eron merkittävimpiä häiriövaikutuksia olemassa oleviin sopimuksiin ja päätöksiin. Näin on mahdollista toteuttaa asianmukaisesti talousarvio, joka liittyy Yhdistyneen kuningaskunnan tai Yhdistyneen kuningaskunnan yhteisöjen kanssa joko ennen eroamispäivää tai eroamispäivän jälkeen asetusta (EU, Euratom) 2019/1197 soveltaen vuoden 2019 aikana allekirjoitettuihin tai hyväksyttyihin oikeudellisiin sitoumuksiin. 
            
            
               Koska Yhdistynyt kuningaskunta lisäksi rahoittaisi osuutensa vuoden 2020 talousarviosta ja koska tavoitteena on panna täysimääräisesti täytäntöön vuosien 2014–2020 monivuotinen rahoituskehys, josta päätettiin Yhdistyneen kuningaskunnan ollessa unionin jäsen, Yhdistynyt kuningaskunta ja Yhdistyneen kuningaskunnan yhteisöt ovat tukikelpoisia vuonna 2020 ottaen huomioon edellytykset, joita asetetaan mahdollisissa ehdotuspyynnöissä, tarjouskilpailuissa, kilpailuissa tai muissa sellaisissa menettelyissä, jotka saattavat johtaa rahoitukseen unionin talousarviosta. Tätä ei sovellettaisi tapauksissa, joissa on turvallisuuteen liittyviä rajoituksia, eikä toimissa, jotka koskevat Euroopan investointipankkia tai Euroopan investointirahastoa. Tällainen unionin rahoitus rajoitettaisiin vuonna 2020 aiheutuneisiin tukikelpoisiin menoihin, lukuun ottamatta ennen vuoden 2020 loppua Euroopan parlamentin ja neuvoston asetuksen (EU, Euratom) 2018/1046, jäljempänä ’varainhoitoasetus’, VII osaston mukaisesti allekirjoitettuja julkisia hankintasopimuksia, joiden täytäntöönpanoa jatkettaisiin niissä vahvistettujen ehtojen mukaisesti, ja lukuun ottamatta Yhdistyneen kuningaskunnan suorien maataloustulotukien järjestelmää hakuvuoden 2020 osalta, joka jätetään tukikelpoisuuden ulkopuolelle.
            
            
               Ehdotettu varautumiskehys mahdollistaisi myös sellaisten toimien rahoituksen, joissa jäsenvaltiot ja jäsenvaltioiden yhteisöt ovat tuensaajia ja joissa tukikelpoisuus kytkeytyy siihen, että Yhdistynyt kuningaskunta on jäsenvaltio, tai johtuu asetuksesta (EU, Euratom) 2019/1197. Edellytyksenä on myös, että kyseiset toimet toteutetaan sellaisten oikeudellisten sitoumusten nojalla, jotka on allekirjoitettu tai hyväksytty joko ennen eroamispäivää tai soveltaen asetusta (EU, Euratom) 2019/1197 vuonna 2019.
            
            
               Tätä Yhdistyneen kuningaskunnan ja Yhdistyneen kuningaskunnan yhteisöjen tukikelpoisuutta alettaisiin soveltaa vasta, kun tässä ehdotuksessa säädetyt edellytykset, kuten se, että Yhdistynyt kuningaskunta on suorittanut ensimmäisen maksunsa EU:n talousarvioon vuodelta 2020, on täytetty. Varautumiskehystä, joka mahdollistaa Yhdistyneen kuningaskunnan ja Yhdistyneen kuningaskunnan yhteisöjen tukikelpoisuuden, ei enää sovellettaisi, jos Yhdistynyt kuningaskunta lopettaa maksut tai jos valvontatoimien ja tarkastusten aikana havaitaan huomattavia puutteita.
            
            
               Yhdistyneen kuningaskunnan rahoitusosuus perustuu 28 jäsenvaltiolle 5. heinäkuuta 2019 ehdotettuun vuoden 2020 talousarvioesitykseen
                  6
               , ja sitä mukautetaan ottaen huomioon hyväksytyn talousarvion maksumäärärahojen taso. On kohtuullista, että tämän asetuksen hyväksymisen jälkeen mikään jäsenvaltio ei joudu rahoitusosuutensa osalta epäedullisempaan asemaan kuin vuodeksi 2020 ehdotetussa talousarviossa on esitetty. Ennen kuin Yhdistyneen kuningaskunnan rahoitusosuus otetaan unionin talousarvioon, siitä vähennetään tämän vuoksi erillinen määrä, jotta voidaan varmistaa, että tämän asetuksen vaikutus on kaikkien jäsenvaltioiden kannalta edullinen. Tämä erillinen määrä hyödyttäisi sellaisia jäsenvaltioita, jotka muuten joutuisivat epäedulliseen asemaan tämän asetuksen hyväksymisen jälkeen, kuten tarkemmin määritellään erityisissä käytännön menettelytavoissa, joissa vahvistetaan maksujen jakautuminen ja annetaan komissiolle valtuudet maksaa tuo erillinen määrä.
            
            
               Tämä ehdotus ei vaikuta Yhdistyneen kuningaskunnan kanssa neuvoteltavaan sopimukseen taloudellisesta selvitysratkaisusta, joka koskee kaikkia keskinäisiä velvollisuuksia. Jos vuonna 2019 tai vuonna 2020 ei päästä sopimukseen, tilanne vuoden 2021 alussa vastaa unionin ja Yhdistyneen kuningaskunnan tekemien keskinäisten sitoumusten osalta eroamispäivän tilannetta. Unionin ja Yhdistyneen kuningaskunnan olisi joka tapauksessa noudatettava koko siltä ajalta syntyneitä velvoitteita, jona Yhdistynyt kuningaskunta oli unionin jäsen.
            
            
               •Yhdenmukaisuus muiden alaa koskevien politiikkojen säännösten kanssa
            
            
               
                  Tällä ehdotuksella pyritään minimoimaan Yhdistyneen kuningaskunnan eron kielteiset vaikutukset unionin talousarvioon ja unionin politiikkojen täytäntöönpanoon.
               
            
            
               •Yhdenmukaisuus unionin muiden politiikkojen kanssa
            
         
         
            
               
                  Tämä ehdotus on osa unionin valmistautumis- ja varautumissuunnitelmaa, jolla pyritään lieventämään merkittävimpiä häiriöitä, joita Yhdistyneen kuningaskunnan sopimukseton ero unionista aiheuttaa. Ehdotus vastaa kaikilta osin neuvoston valtuutusta neuvotella Yhdistyneen kuningaskunnan kanssa sen eroamisesta unionista.
               
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               
                  SEUT-sopimuksen 352 artiklan ja Euratomin perustamissopimuksen 203 artiklan nojalla unioni voi antaa aiheellisia säännöksiä, jos jokin unionin toimi osoittautuu perussopimuksissa asetetun tavoitteen saavuttamiseksi tarpeelliseksi politiikan aloilla eikä perussopimuksissa ole määräyksiä tähän tarvittavista valtuuksista. Ehdotettu asetus on toimenpide, joka mahdollistaa jäsenvaltion eron jälkeisen siirtymäajan unionin talousarvioon sisältyvien toimien rahoituksen ja täytäntöönpanon osalta tilanteessa, jossa kyseisen valtion kanssa ei ole tehty sopimusta. Kyseinen toimenpide on tarpeen, jotta voidaan toteuttaa 28 jäsenvaltiolle 5. heinäkuuta 2019 ehdotettu unionin talousarvio vuodeksi 2020, mahdollistaa maksujen vastaanottaminen eroavalta jäsenvaltiolta sekä tarjota ratkaisu käynnissä oleviin toimiin, jotka rahoitetaan Yhdistyneen kuningaskunnan ja Yhdistyneen kuningaskunnan tuensaajien osalta unionin talousarviosta, ja uusiin toimiin, joita voidaan perustella Yhdistyneen kuningaskunnan maksuosuudella vuoden 2020 talousarvioon. Perussopimuksissa unionille ei määrätä tarvittavia valtuuksia tällaisten siirtymätoimenpiteiden toteuttamiseksi, minkä vuoksi asianmukainen oikeusperusta on SEUT-sopimuksen 352 artikla ja Euratomin perustamissopimuksen 203 artikla.
               
            
            
               •Toissijaisuusperiaate (jaetun toimivallan osalta) 
            
            
               
                  Unionin vuoden 2020 talousarviosta, jota ehdotettiin 28 jäsenvaltiolle 5. heinäkuuta 2019, rahoitetaan vuosien 2014–2020 monivuotisen rahoituskehyksen mukaiset toimet ja meno-ohjelmat, jotka unionin lainsäätäjät ovat hyväksyneet. Ehdotetun toimen tavoitteet voidaan näin ollen saavuttaa ainoastaan unionin tasolla toteutettavalla toimenpiteellä.
               
            
            
               •Suhteellisuusperiaate
            
            
               
                  Ehdotus ei ylitä sitä, mikä on tarpeen toimenpiteen tavoitteiden saavuttamiseksi, koska se rajoittuu niiden edellytysten määrittämiseen, jotka ovat tarpeen Yhdistyneen kuningaskunnan ja Yhdistyneen kuningaskunnan yhteisöjen tukikelpoisuuden vahvistamiseksi, ja se on ajallisesti rajoitettu.
               
            
            
               •Toimintatavan valinta
            
            
               
                  Koska tarvitaan sitova säädös, jota sovelletaan sellaisenaan, asetusehdotus on ainoa soveltuva muoto.
               
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Jälkiarvioinnit/toimivuustarkastukset
            
            
               •Sidosryhmien kuuleminen
            
            
               
                  Sidosryhmiä ei voitu kuulla, koska ehdotus oli laadittava kiireellisesti, jotta neuvosto voi hyväksyä sen ajoissa Euroopan parlamentin hyväksynnän saatuaan. Tarkoituksena on, että tuensaajia ja vuoden 2020 talousarvion rahoitusta koskeva epävarmuuden aika on mahdollisimman lyhyt. 
               
            
            
               •Vaikutustenarviointi
            
            
               
                  Paremman sääntelyn suuntaviivojen mukaisesti vaikutustenarviointia ei toimenpiteen luonteen vuoksi tehty. Suunniteltu varautumiskehys helpottaisi vuoden 2020 talousarvion sujuvaa toteuttamista ja Yhdistyneen kuningaskunnan kanssa mahdollisesti tehtävää sopimusta keskinäisistä velvoitteista, jotka johtuvat Yhdistyneen kuningaskunnan koko jäsenyysajasta unionissa.
               
            
            
               4.TALOUSARVIOVAIKUTUKSET
            
            
               
                  Jos eroaminen toteutuu ilman sopimusta, tällä ehdotuksella palautettaisiin Yhdistyneen kuningaskunnan ja Yhdistyneen kuningaskunnan edunsaajien tukikelpoisuus niin pitkäksi aikaa kuin Yhdistynyt kuningaskunta suorittaa rahoitusosuutensa vuoden 2020 talousarvioon. Lisäksi ehdotuksella mahdollistetaan 28 jäsenvaltiolle 5. heinäkuuta 2019 ehdotettuun vuoden 2020 talousarvioesitykseen perustuvien Yhdistyneen kuningaskunnan rahoitusosuuksien vastaanottaminen sen jälkeen, kun rahoitusosuudet on mukautettu hyväksytyn talousarvion maksumäärärahojen tason huomioon ottamiseksi. 
               
               
                  Tämän vuotta 2020 koskevan varautumiskehyksen soveltaminen edellyttää, että Yhdistynyt kuningaskunta hyväksyy vuoden 2019 varautumiskehystä koskevat ehdot ja antaa kirjallisen sitoumuksen tarvittavien valvontatoimien ja tarkastusten hyväksymisestä.
               
            
            
               2019/0186 (APP)
            
         
         
            
               Ehdotus
            
            
               NEUVOSTON ASETUS
            
            
               unionin yleisen talousarvion toteuttamista ja rahoitusta vuonna 2020 koskevista toimenpiteistä Yhdistyneen kuningaskunnan unionista eroamiseen liittyen
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen ja erityisesti sen 352 artiklan,
            
            
               ottaa huomioon Euroopan atomienergiayhteisön perustamissopimuksen ja erityisesti sen 203 artiklan,
            
            
               ottaa huomioon Euroopan komission ehdotuksen,
            
            
               sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
            
            
               ottaa huomioon Euroopan parlamentin hyväksynnän
                  7
               ,
            
            
               noudattaa erityistä lainsäätämisjärjestystä,
            
            
               sekä katsoo seuraavaa:
            
            
               (1)Yhdistynyt kuningaskunta ilmoitti 29 päivänä maaliskuuta 2017 aikomuksestaan erota unionista Euroopan unionista tehdyn sopimuksen (SEU) 50 artiklan nojalla. Perussopimuksia lakataan soveltamasta Yhdistyneeseen kuningaskuntaan sinä päivänä, jona erosopimus tulee voimaan, tai, jollei sopimusta ole, kahden vuoden kuluttua kyseisestä ilmoituksesta eli 30 päivästä maaliskuuta 2019, jollei Eurooppa-neuvosto yhteisymmärryksessä Yhdistyneen kuningaskunnan kanssa päätä yksimielisesti pidentää tätä määräaikaa. Määräaikaa on pidennetty kahdesti, viimeksi Eurooppa-neuvoston päätöksellä (EU) 2019/584
                  8
               , jolla se pidennettiin 31 päivään lokakuuta 2019. Koska Yhdistyneen kuningaskunnan kanssa ei ole tehty erosopimusta eikä Euroopan unionista tehdyn sopimuksen 50 artiklan 3 kohdassa tarkoitettua määräaikaa ole uudestaan pidennetty, Yhdistyneen kuningaskunnan ja unionin välisessä tulevassa kansainvälisessä sopimuksessa on sovittava taloudellisesta selvitysratkaisusta, joka koskee Yhdistyneen kuningaskunnan unionijäsenyydestä johtuvia taloudellisia velvoitteita.
            
            
               (2)Tällä asetuksella ei rajoiteta unionin ja Yhdistyneen kuningaskunnan velvollisuuksia, jotka perustuvat Yhdistyneen kuningaskunnan unionijäsenyyden kokonaiskestoon.
            
            
               (3)Neuvoston asetuksessa (EU, Euratom) 2019/1197
                  9
                on vahvistettu säännöt, jotka koskevat yhtäältä unionin ja toisaalta Yhdistyneen kuningaskunnan sekä sen tuensaajien välisiä suhteita unionin yleisen talousarvion, jäljempänä ’talousarvio’, rahoituksen ja toteuttamisen osalta vuonna 2019. On tarpeen vahvistaa säännöt, jotka koskevat yhtäältä unionin ja toisaalta Yhdistyneen kuningaskunnan sekä sen tuensaajien välisiä suhteita talousarvion rahoituksen ja toteuttamisen osalta vuonna 2020.
            
            
               (4)Perussopimuksissa ei määrätä muista kuin Euroopan unionin toiminnasta tehdyn sopimuksen (SEUT) 352 artiklan ja Euroopan atomienergiayhteisön perustamissopimuksen 203 artiklan mukaisista valtuuksista hyväksyä talousarvion toteuttamista ja rahoitusta vuonna 2020 koskevia toimenpiteitä Yhdistyneen kuningaskunnan sopimuksettomaan unionista eroamiseen liittyen.
            
            
               (5)Yhdistynyt kuningaskunta ja Yhdistyneeseen kuningaskuntaan sijoittautuneet henkilöt ja yhteisöt osallistuvat useisiin unionin ohjelmiin tai toimiin Yhdistyneen kuningaskunnan unionijäsenyyden perusteella. Osallistuminen tapahtuu sellaisten Yhdistyneen kuningaskunnan tai Yhdistyneeseen kuningaskuntaan sijoittautuneiden henkilöiden tai yhteisöjen kanssa tehtyjen sopimusten perusteella taikka sellaisten Yhdistyneen kuningaskunnan tai Yhdistyneeseen kuningaskuntaan sijoittautuneiden henkilöiden tai yhteisöjen hyväksi tehtyjen päätösten perusteella, jotka ovat oikeudellisia sitoumuksia.
            
            
               (6)Monien kyseisten sopimusten ja päätösten tukikelpoisuutta koskevissa säännöissä edellytetään, että tuensaaja on jäsenvaltio tai jäsenvaltioon sijoittautunut henkilö tai yhteisö. Yhdistyneen kuningaskunnan tai Yhdistyneeseen kuningaskuntaan sijoittautuneiden henkilöiden tai yhteisöjen tukikelpoisuus kytkeytyy tällöin siihen, että Yhdistynyt kuningaskunta on jäsenvaltio. Yhdistyneen kuningaskunnan sopimukseton ero unionista tarkoittaa tästä syystä sitä, että tällaiset unionin rahoitusta näiden sopimusten ja päätösten nojalla saavat tahot menettävät tukikelpoisuutensa. Tämä ei kuitenkaan koske tapauksia, joissa Yhdistyneeseen kuningaskuntaan sijoittautuneet henkilöt tai yhteisöt osallistuisivat johonkin toimeen kolmanteen maahan sijoittautuneita henkilöitä ja yhteisöjä koskevien unionin sääntöjen nojalla ja niiden nojalla sovellettavin edellytyksin.
            
            
               (7)Jos ero toteutuu ilman erosopimusta, sekä unionin ja sen jäsenvaltioiden että Yhdistyneen kuningaskunnan ja Yhdistyneeseen kuningaskuntaan sijoittautuneiden henkilöiden ja yhteisöjen edun mukaista olisi säätää, että Yhdistynyt kuningaskunta ja Yhdistyneeseen kuningaskuntaan sijoittautuneet edunsaajat ovat vuonna 2020 kelpoisia saamaan unionin varoja ja että Yhdistynyt kuningaskunta osallistuu vuoden 2020 talousarvion rahoittamiseen. Olisi myös hyvä, jos ennen eroamispäivää tai asetuksen (EU, Euratom) 2019/1197 4 artiklaa soveltaen vuonna 2019 allekirjoitettujen ja hyväksyttyjen oikeudellisten sitoumusten täytäntöönpanoa voitaisiin jatkaa koko vuoden 2020 ajan.
            
            
               (8)Sen vuoksi on aiheellista vahvistaa edellytykset, joiden täyttyessä Yhdistynyt kuningaskunta ja Yhdistyneeseen kuningaskuntaan sijoittautuneet henkilöt ja yhteisöt voisivat vuonna 2020 olla edelleen tukikelpoisia, kun on kyse sopimuksista, jotka on allekirjoitettu niiden kanssa, ja päätöksistä, jotka on hyväksytty niiden osalta, ennen päivää, jona perussopimuksia lakataan soveltamasta Yhdistyneeseen kuningaskuntaan ja Yhdistyneessä kuningaskunnassa, jäljempänä ’eroamispäivä’, tai vuonna 2019 asetuksen (EU, Euratom) 2019/1197 4 artiklaa soveltaen. Tämän asetuksen soveltaminen edellyttää, että i) Yhdistynyt kuningaskunta on vahvistanut kirjallisesti komissiolle, että se sitoutuu edelleen maksamaan rahoitusosuuden, joka lasketaan 5 päivänä heinäkuuta 2019 ehdotetussa vuoden 2020 talousarvioesityksessä vahvistetun, Yhdistyneen kuningaskunnan käyttöön asettamien omien varojen arvioidun määrän perusteella ja jota mukautetaan ottaen huomioon vuodeksi 2020 hyväksytyssä talousarviossa vahvistettu maksumäärärahojen kokonaismäärä; ii) Yhdistynyt kuningaskunta on maksanut rahoitusosuuden ensimmäisen erän; iii) Yhdistynyt kuningaskunta on vahvistanut komissiolle kirjallisesti, että se sitoutuu sallimaan kaikilta osin unionin suorittamat valvontatoimet ja tarkastukset sovellettavien sääntöjen mukaisesti; iv) ja että komissio on hyväksynyt neuvoston asetuksen (EU, Euratom) 2019/1197 2 artiklan 2 kohdan mukaisen päätöksen eikä ole hyväksynyt kyseisen asetuksen 3 artiklan 2 kohdan mukaista päätöstä. Koska asiaan on tarpeen saada varmuus, on aiheellista rajoittaa edellytysten täyttämiselle varattua aikaa. Komission olisi annettava päätös edellytysten täyttymisestä.
            
            
               (9)Yhdistyneen kuningaskunnan rahoitusosuutta koskevan edellytyksen olisi perustuttava 28 jäsenvaltiolle ehdotettuun vuoden 2020 talousarvioesitykseen, ja sitä olisi mukautettava ottaen huomioon hyväksytyn talousarvion maksumäärärahojen kokonaismäärä. On kohtuullista, että tämän asetuksen hyväksymisen jälkeen mikään jäsenvaltio ei joudu rahoitusosuutensa osalta epäedullisempaan asemaan kuin vuodeksi 2020 ehdotetussa talousarviossa on esitetty. Näin ollen sen varmistamiseksi, että tämä asetus vaikuttaa kaikkiin jäsenvaltioihin myönteisesti, on asianmukaista vähentää erillinen määrä unionin yleiseen talousarvioon otettavasta Yhdistyneen kuningaskunnan rahoitusosuuden määrästä. Tämän erillisen määrän olisi hyödytettävä sellaisia jäsenvaltioita, jotka muuten joutuisivat epäedulliseen asemaan tämän asetuksen hyväksymisen jälkeen, kuten tarkemmin määritellään erityisissä käytännön menettelytavoissa, joissa vahvistetaan maksujen jakautuminen ja annetaan komissiolle valtuudet maksaa tuo erillinen määrä.
            
         
         
            
               (10)Niin kauan kuin tässä asetuksessa vahvistetut Yhdistyneen kuningaskunnan ja Yhdistyneeseen kuningaskuntaan sijoittautuneiden henkilöiden ja yhteisöjen tukikelpoisuusedellytykset edelleen täyttyvät, on myös aiheellista säätää niiden tukikelpoisuudesta vuonna 2020 ottaen huomioon edellytykset, joita asetetaan ehdotuspyynnöissä, tarjouskilpailuissa, kilpailuissa tai muissa sellaisissa menettelyissä, jotka saattavat johtaa rahoitukseen unionin talousarviosta, lukuun ottamatta erityistapauksia, jotka liittyvät turvallisuuteen ja Yhdistyneen kuningaskunnan jäsenyyden menettämiseen Euroopan investointipankissa, ja tarjota niille unionin rahoitusta. Tällainen unionin rahoitus olisi rajoitettava vuonna 2020 aiheutuviin tukikelpoisiin menoihin, lukuun ottamatta ennen vuoden 2020 loppua Euroopan parlamentin ja neuvoston asetuksen (EU, Euratom) 2018/1046
                  10
               , jäljempänä ’varainhoitoasetus’, VII osaston mukaisesti allekirjoitettuja julkisia hankintasopimuksia, joiden täytäntöönpanoa jatketaan niissä vahvistettujen ehtojen mukaisesti, ja lukuun ottamatta Yhdistyneen kuningaskunnan suorien maataloustulotukien järjestelmää hakuvuoden 2020 osalta, joka olisi jätettävä tukikelpoisuuden ulkopuolelle. Varainhoitoasetuksen mukaisesti ehdotuspyynnöissä, tarjouskilpailuissa, kilpailuissa tai muissa menettelyissä samoin kuin kaikissa niiden perusteella Yhdistyneen kuningaskunnan tai Yhdistyneeseen kuningaskuntaan sijoittautuneiden henkilöiden tai yhteisöjen kanssa laadituissa sopimuksissa taikka näiden hyväksi tehdyissä päätöksissä on vahvistettava tukikelpoisuutta ja sen jatkumista koskevat edellytykset viittaamalla tähän asetukseen.
            
            
               (11)On myös aiheellista säätää, että Yhdistyneen kuningaskunnan ja Yhdistyneeseen kuningaskuntaan sijoittautuneiden henkilöiden ja yhteisöjen tukikelpoisuus jatkuu sillä edellytyksellä, että Yhdistynyt kuningaskunta maksaa edelleen rahoitusosuuden vuodelta 2020 ja että valvontatoimia ja tarkastuksia voidaan suorittaa tehokkaasti. Jos nämä edellytykset eivät enää täyty, komission olisi annettava päätös, jossa todetaan tällainen laiminlyönti. Tällöin unionin rahoitusta ei pitäisi enää myöntää Yhdistyneelle kuningaskunnalle eikä Yhdistyneeseen kuningaskuntaan sijoittautuneille henkilöille ja yhteisöille.
            
            
               (12)On myös aiheellista säätää sellaisten toimien tukikelpoisuuden jatkumisesta vuonna 2020, joiden yhteydessä jäsenvaltiot tai jäsenvaltioihin sijoittautuneet henkilöt tai yhteisöt saavat unionilta varoja ja jotka liittyvät Yhdistyneeseen kuningaskuntaan. Tällaisten toimien täytäntöönpanoa arvioitaessa olisi kuitenkin varainhoidon moitteettomuuden varmistamiseksi otettava huomioon se mahdollisuus, ettei Yhdistynyt kuningaskunta hyväksy valvontatoimia ja tarkastuksia.
            
            
               (13)Toimien täytäntöönpanoa olisi jatkettava tällaisiin toimiin sovellettavien asiaankuuluvien sääntöjen mukaisesti, varainhoitoasetus mukaan luettuna. Sen vuoksi Yhdistynyttä kuningaskuntaa on tarpeen kohdella jäsenvaltiona tällaisia sääntöjä sovellettaessa.
            
            
               (14)Jäsenvaltiot eivät voi riittävällä tavalla saavuttaa tämän asetuksen tavoitteita, vaan ne voidaan saavuttaa paremmin unionin tasolla, koska ne koskevat unionin talousarviota ja unionin toteuttamia ohjelmia ja toimia. Sen vuoksi unioni voi toteuttaa toimenpiteitä Euroopan unionista tehdyn sopimuksen 5 artiklassa vahvistetun toissijaisuusperiaatteen mukaisesti. Mainitussa artiklassa vahvistetun suhteellisuusperiaatteen mukaisesti tässä asetuksessa ei ylitetä sitä, mikä on tarpeen näiden tavoitteiden saavuttamiseksi.
            
            
               (15)Komissiolle olisi rajallisen liikkumavaran varmistamiseksi siirrettävä valta hyväksyä Euroopan unionin toiminnasta tehdyn sopimuksen 290 artiklan mukaisesti säädösvallan siirron nojalla annettavia delegoituja säädöksiä, jotka koskevat 2 artiklan 1 kohdan ensimmäisen alakohdan a, b ja c alakohdassa vahvistettujen määräaikojen mahdollista pidentämistä ja maksuaikataulun muuttamista. On erityisen tärkeää, että komissio asiaa valmistellessaan toteuttaa asianmukaiset kuulemiset, myös asiantuntijatasolla, ja että nämä kuulemiset toteutetaan paremmasta lainsäädännöstä 13 päivänä huhtikuuta 2016 tehdyssä toimielinten välisessä sopimuksessa
                  11
                vahvistettujen periaatteiden mukaisesti. Jotta voitaisiin erityisesti varmistaa tasavertainen osallistuminen delegoitujen säädösten valmisteluun, Euroopan parlamentille ja neuvostolle toimitetaan kaikki asiakirjat samaan aikaan kuin jäsenvaltioiden asiantuntijoille, ja Euroopan parlamentin ja neuvoston asiantuntijoilla on järjestelmällisesti oikeus osallistua komission asiantuntijaryhmien kokouksiin, joissa valmistellaan delegoituja säädöksiä. Delegoidun säädöksen olisi tultava voimaan viipymättä, jos tämä on tarpeen erittäin kiireellisessä tapauksessa, joka liittyy unionin vuoden 2020 talousarvion toteuttamiseen ja rahoitukseen kohdistuvan vakavan häiriön vaaraan, ja sitä olisi sovellettava niin kauan kuin Euroopan parlamentti tai neuvosto ei sitä vastusta.
            
            
               (16)Jotta Yhdistyneen kuningaskunnan unionista eroamisen ajankohtana vältettäisiin EU:n meno-ohjelmien ja muiden toimien tuensaajien kannalta merkittävimmät keskeytykset, tämän asetuksen olisi tultava voimaan kiireellisesti sitä päivää seuraavana päivänä, jona se julkaistaan Euroopan unionin virallisessa lehdessä, ja sitä olisi sovellettava sitä päivää seuraavasta päivästä, jona perussopimuksia lakataan soveltamasta Yhdistyneeseen kuningaskuntaan ja Yhdistyneessä kuningaskunnassa, ellei Yhdistyneen kuningaskunnan kanssa tehty erosopimus ole tullut voimaan kyseiseen päivään mennessä. Koska tässä asetuksessa säädetään unionin vuoden 2020 talousarvion toteuttamista ja rahoitusta koskevista toimenpiteistä, sitä olisi sovellettava tukikelpoisuuteen ainoastaan vuoden 2020 osalta,
            
            
               ON HYVÄKSYNYT TÄMÄN ASETUKSEN:
            
            
               1 artikla
                  Kohde ja soveltamisala
            
            
               Tässä asetuksessa vahvistetaan säännöt unionin yleisen talousarvion, jäljempänä ’talousarvio’, toteuttamisesta ja rahoituksesta vuonna 2020 Yhdistyneen kuningaskunnan sopimuksettomaan unionista eroamiseen liittyen ja sellaisista suoraan, välillisesti tai yhteistyössä hallinnoitavista toimista, joita koskeva tukikelpoisuus täyttyy Yhdistyneen kuningaskunnan unionijäsenyyden kautta päivänä, jona perussopimuksia lakataan soveltamasta Yhdistyneeseen kuningaskuntaan ja Yhdistyneessä kuningaskunnassa, jäljempänä ’eroamispäivä’.
            
            
               Tätä asetusta sovelletaan rajoittamatta Euroopan parlamentin ja neuvoston asetuksen (EU) 2019/491
                  12
                soveltamisalaan kuuluvien alueellisten yhteistyöohjelmien ja Euroopan parlamentin ja neuvoston asetuksen (EU) 2019/499
                  13
                soveltamisalaan kuuluvien Erasmus+ ohjelman mukaisten oppimiseen liittyvien liikkumistoimien toteuttamista.
            
            
               2 artikla
                  Tukikelpoisuusedellytykset
            
            
               1.Jos Yhdistynyt kuningaskunta tai Yhdistyneeseen kuningaskuntaan sijoittautunut henkilö tai yhteisö saa unionin rahoitusta suoraan, välillisesti tai yhteistyössä hallinnoitavan toimen nojalla joko ennen eroamispäivää tai asetuksen (EU, Euratom) 2019/1197 4 artiklaa soveltaen vuonna 2019 allekirjoitettujen tai hyväksyttyjen oikeudellisten sitoumusten mukaisesti ja kyseisen toimen mukainen tukikelpoisuus riippuu Yhdistyneen kuningaskunnan jäsenyydestä unionissa, ne voivat eroamispäivän jälkeen edelleen saada unionin rahoitusta vuonna 2020 aiheutuviin tukikelpoisiin menoihin, jos seuraavat edellytykset täyttyvät ja jos mikään 3 artiklan 2 kohdassa tarkoitettu päätös ei ole tullut voimaan:
            
            
               (a)Yhdistynyt kuningaskunta on vahvistanut komissiolle kirjallisesti 1 päivänä tammikuuta 2020 tai [seitsemän] kalenteripäivän kuluessa tämän asetuksen voimaantulosta tai soveltamisen alkamisesta – sen mukaan, kumpi ajankohta on myöhäisempi – maksavansa tässä asetuksessa vahvistetun maksuaikataulun mukaisesti euroina seuraavalla kaavalla saatavan määrän: UK:n OV TAE2020 + UK:n BKTL-kerroin TAE2020 x (MM T2020 – MM TAE2020); 
            
            
               (b)Yhdistynyt kuningaskunta on 20 päivänä tammikuuta 2020 tai [20] kalenteripäivän kuluessa tämän asetuksen voimaantulosta tai soveltamisen alkamisesta – sen mukaan, kumpi ajankohta on myöhäisempi – maksanut komission määrittämälle tilille ensimmäisen maksun, joka on [3,5] kahdestoistaosaa a alakohdassa tarkoitetusta määrästä;
            
            
               (c)Yhdistynyt kuningaskunta on vahvistanut komissiolle kirjallisesti 1 päivänä tammikuuta 2020 tai [seitsemän] kalenteripäivän kuluessa tämän asetuksen voimaantulosta tai sen soveltamisen alkamisesta – sen mukaan, kumpi ajankohta on myöhäisempi – sitoutuvansa hyväksymään edelleen valvontatoimet ja tarkastukset, jotka kattavat ohjelmien ja toimien koko kauden sovellettavien sääntöjen mukaisesti; 
            
            
               (d)komissio on hyväksynyt asetuksen (EU, Euratom) 2019/1197 2 artiklan 2 kohdan mukaisen päätöksen eikä ole hyväksynyt asetuksen (EU, Euratom) 2019/1197 3 artiklan 2 kohdan mukaista päätöstä; ja
            
            
               (e)komissio on hyväksynyt 4 kohdassa tarkoitetun päätöksen, jossa vahvistetaan, että tämän alakohdan a, b ja c alakohdassa tarkoitetut edellytykset ovat täyttyneet.
            
            
               2.Edellä 1 kohdan a alakohdassa esitettyä kaavaa sovelletaan seuraavasti: 
            
            
               (a)”UK:n OV TAE2020” on määrä, joka esitetään 5 päivänä heinäkuuta 2019 ehdotetussa Euroopan unionin yleisessä talousarvioesityksessä varainhoitovuodeksi 2020
                  14
                esitetyn vuoden 2020 talousarvion tulopuolen osassa ”A. Johdanto ja unionin yleisen talousarvion rahoitus” olevassa taulukossa 7, rivillä ”Yhdistynyt kuningaskunta”, sarakkeessa ”Omat varat yhteensä”;
            
         
         
            
               (b) ”UK:n BKTL-kerroin TAE2020” on määrä, joka esitetään 5 päivänä heinäkuuta 2019 ehdotetussa Euroopan unionin yleisessä talousarvioesityksessä varainhoitovuodeksi 2020 esitetyn vuoden 2020 talousarvion tulopuolen osassa ”A. Johdanto ja unionin yleisen talousarvion rahoitus” olevassa taulukossa 7, rivillä ”Yhdistynyt kuningaskunta”, sarakkeessa ”BKTL-perusteiset omat varat”, jaettuna määrällä, joka esitetään saman sarakkeen rivillä ”Yhteensä”;
            
            
               (c)”MM T2020 – MM TAE2020” on varainhoitovuodeksi 2020 hyväksytyn Euroopan unionin talousarvion tulopuolen osassa ”A. Johdanto ja unionin yleisen talousarvion rahoitus” olevassa menotaulukossa, rivillä ”Menot yhteensä”, sarakkeessa ”Talousarvio 2020” esitetyn määrän ja 5 päivänä heinäkuuta 2019 ehdotetussa Euroopan unionin yleisessä talousarvioesityksessä varainhoitovuodeksi 2020 saman osan saman taulukon saman rivin samassa sarakkeessa esitetyn määrän erotus;
            
            
               (d)Jos vuoden 2020 talousarviota ei kuitenkaan ole lopullisesti hyväksytty viimeistään tämän asetuksen voimaantulopäivänä tai sen soveltamispäivänä – sen mukaan kumpi ajankohta on myöhäisempi – ”MM T2020 – MM TAE2020” on nolla.
            
            
               3.Sen jälkeen kun 1 kohdan a alakohdassa tarkoitetusta määrästä on vähennetty 1 kohdan b alakohdassa tarkoitettu ensimmäisen maksun määrä, se jaetaan tasasuuruisiin eriin. Erien määrä vastaa 1 kohdan b alakohdassa tarkoitetun ensimmäisen maksun suorituspäivän ja vuoden 2020 lopun välisten täysien kuukausien määrää.
            
            
               Edellä 1 kohdan a alakohdassa tarkoitettu määrä otetaan unionin yleiseen talousarvioon muina tuloina, kun siitä on vähennetty erillinen määrä, jotta varmistetaan 1 kohdan a alakohdassa tarkoitetun taulukon sarakkeessa ”Omat varat yhteensä” säädetty määrärahojen jakautuminen, tätä tarkoitusta varten määriteltyjen erityisten käytännön menettelytapojen mukaisesti.
            
            
               Edellä 1 kohdan c alakohdassa tarkoitettu sitoumus sisältää erityisesti unionin taloudellisten etujen suojelua koskevan yhteistyön ja komission, tilintarkastustuomioistuimen ja Euroopan petostentorjuntaviraston oikeuksien hyväksymisen siltä osin kuin on kyse niiden pääsystä unionin rahoitusosuuksiin liittyviin tietoihin ja asiakirjoihin sekä valvontatoimien ja tarkastusten suorittamisesta.
            
            
               4.Komissio antaa päätöksen siitä, täyttyvätkö 1 kohdan a, b ja c alakohdassa säädetyt edellytykset.
            
            
               5.Siirretään komissiolle valta antaa delegoituja säädöksiä 7 artiklan mukaisesti siltä osin kuin on kyse tämän artiklan 1 kohdan a, b ja c alakohdassa vahvistettujen määräaikojen pidentämisestä.
            
            
               Tämän kohdan nojalla annettaviin delegoituihin säädöksiin sovelletaan 8 artiklassa säädettyä menettelyä, jos tämä on tarpeen erittäin kiireellisessä tapauksessa, joka liittyy unionin vuoden 2020 talousarvion toteuttamiseen ja rahoitukseen kohdistuvan vakavan häiriön vaaraan.
            
            
               3 artikla 
                  Yhdistyneen kuningaskunnan ja Yhdistyneeseen kuningaskuntaan sijoittautuneiden henkilöiden ja yhteisöjen tukikelpoisuuden jatkuminen
            
            
               1.
                     Yhdistyneen kuningaskunnan ja Yhdistyneeseen kuningaskuntaan sijoittautuneiden henkilöiden ja yhteisöjen 2 artiklan mukainen tukikelpoisuus jatkuu vuonna 2020, jos seuraavat edellytykset täyttyvät:
            
            
               a)
                     Yhdistynyt kuningaskunta on 2 artiklan 1 kohdan b alakohdan mukaisesti suoritetun ensimmäisen maksun jälkeen maksanut komission määrittämälle tilille 2 artiklan 3 kohdassa tarkoitetun kuukausierän kunkin kuukauden ensimmäisenä työpäivänä elokuuhun 2020 saakka;
            
            
               b)
                     Yhdistynyt kuningaskunta on maksanut komission määrittämälle tilille syyskuun 2020 ensimmäisenä työpäivänä 2 artiklan 3 kohdassa tarkoitetut, jäljellä olevat kuukausierät, ellei komissio ilmoita Yhdistyneelle kuningaskunnalle tätä maksua koskevasta toisenlaisesta maksuaikataulusta viimeistään 31 päivänä elokuuta 2020; ja
            
            
               c)
                     2 artiklan 1 kohdan c alakohdassa tarkoitettujen valvontatoimien ja tarkastusten suorittamisen aikana ei ole havaittu merkittäviä puutteita.
            
            
               2.
                     Jos yksi tai useampi 1 kohdassa tarkoitetuista edellytyksistä ei täyty, komissio tekee sitä koskevan päätöksen. Kyseinen päätös julkaistaan Euroopan unionin virallisessa lehdessä.
            
            
               Tämän kohdan ensimmäisessä alakohdassa tarkoitetun päätöksen voimaantulopäivästä Yhdistynyt kuningaskunta ja Yhdistyneeseen kuningaskuntaan sijoittautuneet henkilöt ja yhteisöt eivät enää ole tämän artiklan 1 kohdan eivätkä 2 ja 4 artiklan mukaisesti tukikelpoisia, 6 artiklan 2 kohdan mukaisten toimien tukikelpoisuus lakkaa ja 5 artiklan soveltaminen lakkaa.
            
            
               3.
                     Siirretään komissiolle valta antaa delegoituja säädöksiä 7 artiklan mukaisesti siltä osin kuin on kyse tämän artiklan 1 kohdan a ja b alakohdassa tarkoitettujen maksujen toisenlaisesta maksuaikataulusta.
            
            
               Tämän kohdan nojalla annettaviin delegoituihin säädöksiin sovelletaan 8 artiklassa säädettyä menettelyä, jos tämä on tarpeen erittäin kiireellisessä tapauksessa, joka liittyy unionin vuoden 2020 talousarvion toteuttamiseen ja rahoitukseen kohdistuvan vakavan häiriön vaaraan.
            
            
               4 artikla 
                  Osallistuminen ehdotuspyyntöihin ja siitä aiheutuvien menojen tukikelpoisuus
            
            
               1.
                     Edellä 2 artiklan 1 kohdan e alakohdassa tarkoitetun päätöksen voimaantulopäivästä alkaen ja niin kauan kuin 3 artiklan 2 kohdassa tarkoitettu päätös ei ole tullut voimaan, Yhdistynyt kuningaskunta tai Yhdistyneeseen kuningaskuntaan sijoittautuneet henkilöt ja yhteisöt ovat tukikelpoisia vuonna 2020 ottaen huomioon edellytykset joita asetetaan mahdollisissa ehdotuspyynnöissä, tarjouskilpailuissa, kilpailuissa tai muissa sellaisissa menettelyissä, jotka saattavat johtaa rahoitukseen unionin talousarviosta, samassa määrin kuin jäsenvaltiot ja jäsenvaltioihin sijoittautuneet henkilöt ja yhteisöt, ja voivat saada unionin rahoitusta vuonna 2020 aiheutuviin tukikelpoisiin menoihin.
            
         
         
            
               Sen estämättä, mitä ensimmäisessä alakohdassa säädetään:
            
            
               a)
                     vuoden 2020 loppuun mennessä asetuksen (EU, Euratom) 2018/1046, jäljempänä ’varainhoitoasetus’, VII osaston mukaisesti allekirjoitetut sopimukset pannaan täytäntöön niissä vahvistettua ehtoja noudattaen päättymispäiväänsä asti;
            
            
               b)
                     Yhdistyneen kuningaskunnan suorien tukien järjestelmään hakuvuoden 2020 osalta liittyviin, Euroopan parlamentin ja neuvoston asetuksen (EU) N:o 1307/2013
                  15
                mukaisiin menoihin ei myönnetä unionin rahoitusta.
            
            
               2.
                     Sen estämättä, mitä 1 kohdassa säädetään, Yhdistyneelle kuningaskunnalle tai Yhdistyneeseen kuningaskuntaan sijoittautuneille henkilöille tai yhteisöille ei voida myöntää Euroopan parlamentin ja neuvoston asetuksen (EU) N:o 1309/2013
                  16
               , sellaisena kuin se on muutettuna asetuksella XXX, nojalla rahoitusta toimiin, jotka koskevat työntekijöitä, joiden irtisanominen, ja itsenäisiä ammatinharjoittajia, joiden työskentelyn päättyminen on seurausta sopimuksettomasta erosta, eikä myöntää Euroopan unionin solidaarisuusrahaston perustamisesta annetun neuvoston asetuksen (EY) N:o 2012/2002
                  17
               , sellaisena kuin se on muutettuna asetuksella XXX, nojalla rahoitusta toimiin, jotka koskevat vakavaa taloudellista rasitusta, joka kohdistuu suoraan jäsenvaltioihin sopimuksettoman eron seurauksena.
            
            
               3.
                     Edellä olevan 1 kohdan ensimmäistä alakohtaa ei sovelleta
            
            
               a)
                     tapauksiin, joissa osallistuminen on turvallisuussyistä rajoitettu jäsenvaltioihin ja jäsenvaltioihin sijoittautuneisiin henkilöihin tai yhteisöihin;
            
            
               b)
                     rahoitustoimiin, jotka toteutetaan varainhoitoasetuksen X osaston nojalla suoraan tai välillisesti hallinnoitavien rahoitusvälineiden puitteissa tai joille on myönnetty takaus unionin talousarviosta Euroopan parlamentin ja neuvoston asetuksella (EU) 2015/1017
                  18
                perustetun Euroopan strategisten investointien rahaston (ESIR) tai Euroopan parlamentin ja neuvoston asetuksella (EU) 2017/1601
                  19
                perustetun Euroopan kestävän kehityksen rahaston (EKKR) puitteissa.
            
            
               5 artikla 
                  Muut tarpeelliset mukautukset
            
            
               Jos 2 artiklan 1 kohdassa vahvistetut edellytykset täyttyvät, Yhdistynyttä kuningaskuntaa kohdellaan jäsenvaltiona niiden mahdollisten sääntöjen soveltamiseksi, jotka koskevat 2 artiklan 1 kohdassa tarkoitettujen oikeudellisten sitoumusten nojalla suoritettuja toimia, 4 artiklassa tarkoitettuja ehdotuspyyntöjä ja 4 artiklassa tarkoitettujen ehdotuspyyntöjen jälkeen allekirjoitettujen tai hyväksyttyjen oikeudellisten sitoumusten nojalla toteutettuja toimia, jotka ovat tarpeen 2 artiklan 1 kohdan ja 4 artiklan 1 kohdan täytäntöönpanemiseksi, niin kauan kuin 3 artiklan 2 kohdassa tarkoitettu päätös ei ole tullut voimaan ja jollei tämän asetuksen säännöksistä muuta johdu.
            
            
               Yhdistynyt kuningaskunta tai Yhdistyneen kuningaskunnan edustajat eivät kuitenkaan saa osallistua mihinkään komiteaan, joka asiaa koskevan perussäädöksen sääntöjen nojalla avustaa hallinnoinnissa, tai asiantuntijaryhmiin tai muihin elimiin, jotka antavat ohjelmiin tai toimiin liittyviä neuvoja, lukuun ottamatta yhteistyössä hallinnoituihin erityisiin toimenpideohjelmiin, kansallisiin ohjelmiin tai vastaaviin ohjelmiin liittyviä seuranta- tai vastaavia komiteoita.
               
            
               6 artikla 
                  Yhdistyneeseen kuningaskuntaan liittyvien toimien tukikelpoisuus, kun jäsenvaltiot tai jäsenvaltioihin sijoittautuneet henkilöt tai yhteisöt saavat unionin rahoitusta
            
            
               1.
                     Suoraan, välillisesti tai yhteistyössä hallinnoidut toimet, joiden osalta jäsenvaltiot tai jäsenvaltioihin sijoittautuneet henkilöt tai yhteisöt saavat unionin rahoitusta ennen eroamispäivää tai asetuksen (EU, Euratom) 2019/1197 4 artiklaa soveltaen vuonna 2019 allekirjoitettujen tai hyväksyttyjen oikeudellisten sitoumusten nojalla ja joiden osalta tukikelpoisuus täyttyy Yhdistyneen kuningaskunnan unionijäsenyyden kautta eroamispäivänä tai sillä perusteella, että Yhdistynyt kuningaskunta on tukikelpoinen asetuksen (EU, Euratom) 2019/1197 4 artiklaa soveltaen, voivat saada unionin rahoitusta vuonna 2020 aiheutuviin tukikelpoisiin menoihin eroamispäivästä alkaen. 
            
            
               2.
                     Toimet, joiden osalta eri jäsenvaltioista olevien osallistujien vähimmäismäärää konsortiossa koskeva tukikelpoisuusedellytys täyttyy eroamispäivänä sellaisen konsortion jäsenen kautta, joka on Yhdistyneeseen kuningaskuntaan sijoittautunut henkilö tai yhteisö, voivat saada unionin rahoitusta vuonna 2020 aiheutuviin tukikelpoisiin menoihin, jos 2 artiklan 1 kohdan edellytykset täyttyvät ja niin kauan kuin 3 artiklan 2 kohdassa tarkoitettu päätös ei ole tullut voimaan.
            
            
               3.
                     Toimivaltainen tulojen ja menoja hyväksyjä ottaa huomioon 2 artiklan 1 kohdan c alakohdassa tarkoitetun edellytyksen täyttämättä jättämisen tai 3 artiklan 1 kohdan c alakohdassa tarkoitettujen edellytysten täyttämättä jättämistä koskevan, 3 artiklan 2 kohdassa tarkoitetun komission päätöksen niiden mahdollisten vakavien puutteiden arvioimiseksi, jotka koskevat tärkeimpien velvoitteiden täyttämistä tämän artiklan 1 kohdassa tarkoitetun oikeudellisen sitoumuksen täytäntöönpanossa.
            
            
               7 artikla 
                  Siirretyn säädösvallan käyttäminen
            
            
               1.
                     Komissiolle siirrettyä valtaa antaa delegoituja säädöksiä koskevat tässä artiklassa säädetyt edellytykset.
            
            
               2.
                     Siirretään komissiolle tämän asetuksen voimaantulopäivästä alkaen määräämättömäksi ajaksi 2 ja 3 artiklassa tarkoitettu valta antaa delegoituja säädöksiä.
            
            
               3.
                     Euroopan parlamentti tai neuvosto voi milloin tahansa peruuttaa 2 ja 3 artiklassa tarkoitetun säädösvallan siirron. Peruuttamispäätöksellä lopetetaan tuossa päätöksessä mainittu säädösvallan siirto. Peruuttaminen tulee voimaan sitä päivää seuraavana päivänä, jona sitä koskeva päätös julkaistaan Euroopan unionin virallisessa lehdessä, tai jonakin myöhempänä, kyseisessä päätöksessä mainittuna päivänä. Peruuttamispäätös ei vaikuta jo voimassa olevien delegoitujen säädösten pätevyyteen.
            
            
               4.
                     Ennen kuin komissio hyväksyy delegoidun säädöksen, se kuulee kunkin jäsenvaltion nimeämiä asiantuntijoita paremmasta lainsäädännöstä 13 päivänä huhtikuuta 2016 tehdyssä toimielinten välisessä sopimuksessa vahvistettujen periaatteiden mukaisesti.
            
            
               5.
                     Heti kun komissio on antanut delegoidun säädöksen, komissio antaa sen tiedoksi yhtäaikaisesti Euroopan parlamentille ja neuvostolle.
            
         
         
            
               6.
                     Edellä olevien 2 ja 3 artiklan nojalla annettu delegoitu säädös tulee voimaan ainoastaan, jos Euroopan parlamentti tai neuvosto ei ole yhden kuukauden kuluessa siitä, kun asianomainen säädös on annettu tiedoksi Euroopan parlamentille ja neuvostolle, ilmaissut vastustavansa sitä tai jos sekä Euroopan parlamentti että neuvosto ovat ennen mainitun määräajan päättymistä ilmoittaneet komissiolle, että ne eivät vastusta säädöstä. Euroopan parlamentin tai neuvoston aloitteesta tätä määräaikaa jatketaan yhdellä kuukaudella.
            
            
               8 artikla 
                  Kiireellinen menettely
            
            
               1.
                     Tämän artiklan nojalla annetut delegoidut säädökset tulevat voimaan viipymättä, ja niitä sovelletaan niin kauan kuin niitä ei vastusteta 2 kohdan mukaisesti. Kun delegoitu säädös annetaan tiedoksi Euroopan parlamentille ja neuvostolle, esitetään samalla ne perusteet, joiden vuoksi sovelletaan kiireellistä menettelyä.
            
            
               2.
                     Euroopan parlamentti ja neuvosto voivat 7 artiklan 6 kohdassa tarkoitetun menettelyn mukaisesti vastustaa delegoitua säädöstä. Siinä tapauksessa komissio kumoaa säädöksen välittömästi sen jälkeen, kun Euroopan parlamentin tai neuvoston päätös vastustaa sitä on annettu sille tiedoksi.
            
            
               9 artikla
                  Siirtymäsäännös
            
            
               Poiketen siitä, mitä asetuksen (EU, Euratom) 2019/1197 4 artiklan 1 kohdan toisen alakohdan b alakohdassa säädetään, Yhdistyneen kuningaskunnan suorien tukien järjestelmään liittyviin menoihin voidaan hakuvuoden 2019 osalta myöntää unionin rahoitusta asetuksen (EU) N:o 1307/2013 nojalla sen jälkeen, kun komissio on hyväksynyt tämän asetuksen 2 artiklan 4 kohdassa tarkoitetun päätöksen, jollei se hyväksy tämän asetuksen 3 artiklan 2 kohdassa tarkoitettua päätöstä.
            
            
               10 artikla 
                  Voimaantulo ja soveltaminen
            
            
               Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
            
            
               Sitä sovelletaan sitä päivää seuraavasta päivästä, jona perussopimuksia lakataan soveltamasta Yhdistyneeseen kuningaskuntaan ja Yhdistyneessä kuningaskunnassa Euroopan unionista tehdyn sopimuksen 50 artiklan 3 kohdan mukaisesti.
            
            
               Tätä asetusta ei kuitenkaan sovelleta, jos Yhdistyneen kuningaskunnan kanssa Euroopan unionista tehdyn sopimuksen 50 artiklan 2 kohdan mukaisesti tehty erosopimus on tullut voimaan viimeistään tämän artiklan toisessa kohdassa tarkoitettuna päivänä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  
                        Eurooppa-neuvoston päätös (EU) 2019/584, EUVL L 101, 11.4.2019, s. 1. 
               
               
                  
                     (2)
                  
                        Yhdistyneen kuningaskunnan pyynnöstä Eurooppa-neuvosto päätti pidentää määräaikaa ensimmäisen kerran 22. maaliskuuta 2019 (Eurooppa-neuvoston päätös (EU) 2019/476, EUVL L 80I, 22.3.2019, s. 1).
               
               
                  
                     (3)
                  
                        COM(2019) 276 final.
               
               
                  
                     (4)
                  
                        EUVL L 189, 15.7.2019, s. 1.
               
               
                  
                     (5)
                  
                        Sopimus Ison-Britannian ja Pohjois-Irlannin yhdistyneen kuningaskunnan eroamisesta Euroopan unionista ja Euroopan atomienergiayhteisöstä, EUVL C 144 I, 25.4.2019, s. 1.
               
               
                  
                     (6)
                  
                        COM(2019) 400 final, 5.7.2019.
               
               
                  
                     (7)
                  
                        Hyväksyntä annettu […].
               
               
                  
                     (8)
                  
                        Eurooppa-neuvoston päätös (EU) 2019/584, tehty yhteisymmärryksessä Yhdistyneen kuningaskunnan kanssa, annettu 11 päivänä huhtikuuta 2019, SEU 50 artiklan 3 kohdan mukaisen määräajan pidentämisestä (EUVL L 101, 11.4.2019, s. 1).
               
               
                  
                     (9)
                  
                        Neuvoston asetus (EU, Euratom) 2019/1197, annettu 9 päivänä heinäkuuta 2019, unionin yleisen talousarvion toteuttamista ja rahoitusta vuonna 2019 koskevista toimenpiteistä Yhdistyneen kuningaskunnan unionista eroamiseen liittyen (EUVL L 189, 15.7.2019, s. 1). 
               
               
                  
                     (10)
                  
                        Euroopan parlamentin ja neuvoston asetus (EU, Euratom) 2018/1046, annettu 18 päivänä heinäkuuta 2018, unionin yleiseen talousarvioon sovellettavista varainhoitosäännöistä, asetusten (EU) N:o 1296/2013, (EU) N:o 1301/2013, (EU) N:o 1303/2013, (EU) N:o 1304/2013, (EU) N:o 1309/2013, (EU) N:o 1316/2013, (EU) N:o 223/2014, (EU) N:o 283/2014 ja päätöksen N:o 541/2014/EU muuttamisesta sekä asetuksen (EU, Euratom) N:o 966/2012 kumoamisesta (EUVL L 193, 30.7.2018, s. 1).
               
               
                  
                     (11)
                  
                        EUVL L 123, 12.5.2016, s. 1.
               
               
                  
                     (12)
                  
                        Euroopan parlamentin ja neuvoston asetus (EU) 2019/491, annettu 25 päivänä maaliskuuta 2019, jolla luodaan edellytykset alueellisten yhteistyöohjelmien PEACE IV (Ireland-United Kingdom) ja Yhdistynyt kuningaskunta – Irlanti (Ireland-Northern Ireland-Scotland) jatkamiselle Yhdistyneen kuningaskunnan erotessa Euroopan unionista (EUVL L 85I, 27.3.2019, s. 1).
               
               
                  
                     (13)
                  
                        Euroopan parlamentin ja neuvoston asetus (EU) 2019/499, annettu 25 päivänä maaliskuuta 2019, asetuksella (EU) N:o 1288/2013 perustetun Erasmus+ -ohjelman käynnissä olevien oppimiseen liittyvien liikkuvuustoimien jatkamista koskevista säännöksistä Yhdistyneen kuningaskunnan erotessa unionista (EUVL L 85I, 27.3.2019, s. 32).
               
               
                  
                     (14)
                  
                        COM(2019) 400 final, 5.7.2019.
               
               
                  
                     (15)
                  
                        Euroopan parlamentin ja neuvoston asetus (EU) N:o 1307/2013, annettu 17 päivänä joulukuuta 2013, yhteisen maatalouspolitiikan tukijärjestelmissä viljelijöille myönnettäviä suoria tukia koskevista säännöistä ja neuvoston asetuksen (EY) N:o 637/2008 ja neuvoston asetuksen (EY) N:o 73/2009 kumoamisesta (EUVL L 347, 20.12.2013, s. 608).
               
               
                  
                     (16)
                  
                        Euroopan parlamentin ja neuvoston asetus (EU) N:o 1309/2013, annettu 17 päivänä joulukuuta 2013, Euroopan globalisaatiorahastosta (2014–2020) ja asetuksen (EY) N:o 1927/2006 kumoamisesta (EUVL L 347, 20.12.2013, s. 855).
               
               
                  
                     (17)
                  
                        Neuvoston asetus (EY) N:o 2012/2002, annettu 11 päivänä marraskuuta 2002, Euroopan unionin solidaarisuusrahaston perustamisesta (EYVL L 311, 14.11.2002, s. 3).
               
               
                  
                     (18)
                  
                        Euroopan parlamentin ja neuvoston asetus (EU) 2015/1017, annettu 25 päivänä kesäkuuta 2015, Euroopan strategisten investointien rahastosta, Euroopan investointineuvontakeskuksesta ja Euroopan investointihankeportaalista sekä asetusten (EU) N:o 1291/2013 ja (EU) N:o 1316/2013 muuttamisesta – Euroopan strategisten investointien rahasto (EUVL L 169, 1.7.2015, s. 1).
               
               
                  
                     (19)
                  
                        Euroopan parlamentin ja neuvoston asetus (EU) 2017/1601, annettu 26 päivänä syyskuuta 2017, Euroopan kestävän kehityksen rahaston (EKKR), EKKR-takuun ja EKKR-takuurahaston perustamisesta (EUVL L 249, 27.9.2017, s. 1).